b'\n_START_ARTICLE_\nNikodim Krotkov\n_START_SECTION_\nStudii \xc8\x99i primii ani ca preot\n_START_PARAGRAPH_\nArhiepiscopul Nikodim Krotkov (\xc3\xaen alfabetul chirilic: \xd0\x9d\xd0\xb8\xd0\xba\xd0\xbe\xd0\xb4\xd0\xb8\xd0\xbc \xd0\x9a\xd1\x80\xd0\xbe\xd1\x82\xd0\xba\xd0\xbe\xd0\xb2) s-a n\xc4\x83scut la data de 29 noiembrie 1868, \xc3\xaen familia unui preot din satul Pogreshino, raionul Seredskogo din gubernia Kostroma. A primit la botez numele de Nikolai Vasilievici Krotkov._NEWLINE_\xc3\x8en anul 1889 a absolvit Seminarul Teologic din Kostroma, fiind numit ca profesor la \xc8\x98coala parohial\xc4\x83. Din data de 25 februarie 1890 sluje\xc8\x99te ca preot al Bisericii "Sf. Petru \xc8\x99i Pavel" din satul Tezino, raionul Kineshemsk. A adus \xc3\xaen biserica parohial\xc4\x83 lecturile din lucr\xc4\x83rile de teologie ale vremii, \xc3\xaenainte de a citi acatistele. Era o persoan\xc4\x83 foarte talentat\xc4\x83 pe plan muzical. Dup\xc4\x83 moartea copilului \xc8\x99i apoi al so\xc8\x9biei sale, Nikolai Krotkov s-a \xc3\xaenscris \xc3\xaen anul 1896 la Academia Teologic\xc4\x83 din Kiev._NEWLINE_La 13 august 1899, fiind \xc3\xaen anul IV de studiu, a fost tuns \xc3\xaen monahism, devenind ieromonah. \xc3\x8en anul 1900 a absolvit Academia Teologic\xc4\x83 din Kiev cu titlul de candidat \xc3\xaen teologie \xc8\x99i a fost numit ca supervizor al \xc8\x98colii Teologice din Vladikavkaz. \xc3\x8en anul 1902 este ridicat la rangul de arhimandrit, fiind numit ca rector al Seminarului misionar Sf. Alexandru din Ardonskoy (din Osetia). \xc3\x8en anul 1905 devine rector al Seminarului Teologic din Pskov.\n_START_SECTION_\nEpiscop ortodox rus\n_START_PARAGRAPH_\nLa 11 noiembrie 1907, a fost hirotonit ca episcop de Akkerman, Vicar al Eparhiei de Chi\xc8\x99in\xc4\x83u. Hirotonia a fost oficiat\xc4\x83 de c\xc4\x83tre episcopul Vladimir de Chi\xc8\x99in\xc4\x83u, episcopul Arkadie Filonov de Akkerman, episcopul Serghie de Novomirgorod \xc8\x99i de episcopul Inochentie de Kanev._NEWLINE_La data de 16 noiembrie 1911, PS Nikodim a fost transferat ca episcop de Chigirin, Vicar al Mitropoliei de Kiev. \xc3\x8en paralel, a fost \xc8\x99i stare\xc8\x9b al M\xc4\x83n\xc4\x83stirii Mikhajlovsk Zlatoverkheyeo. A condus activitatea misionar\xc4\x83 din eparhie, \xc3\xaen calitate de pre\xc8\x99edinte al Fr\xc4\x83\xc8\x9biei Sf. Vladimir. \xc3\x8en mai 1916 a efectuat o c\xc4\x83l\xc4\x83torie pe Frontul de sud-vest pentru a-i \xc3\xaencuraja pe solda\xc8\x9bi. \xc3\x8en februarie 1917 \xc3\xaempreun\xc4\x83 cu al\xc8\x9bi clerici din Kiev a cerut \xc8\x9barului dizolvarea Imperiului \xc8\x9barist. Dup\xc4\x83 Revolu\xc8\x9bia din februarie 1917, este trimis la Saratov, dar dup\xc4\x83 o serie de cereri imperative din partea clericilor \xc8\x99i laicilor din Kiev s-a re\xc3\xaentors dup\xc4\x83 trei luni la vechiul post._NEWLINE_La ini\xc8\x9biativa sa au fost \xc3\xaenfiin\xc8\x9bate consiliile parohiale, care l-au ales ca mitropolit al Kievului pe IPS Vladimir Bogoyavlenski. Episcopul Nikodim a fost suporterul Rusiei unite \xc8\x99i indivizibile, ca urmare a acestui fapt intr\xc3\xa2nd \xc3\xaen conflict cu activi\xc8\x99tii pentru re\xc3\xaenfiin\xc8\x9barea statului na\xc8\x9bional ucrainean \xc8\x99i pentru autocefalia bisericeasc\xc4\x83 ucrainean\xc4\x83. Dup\xc4\x83 moartea martiric\xc4\x83 a mitropolitului Vladimir Bogoyavlenski, PS Nikodim a contribuit la alegerea ca mitropolit al Kievului \xc8\x99i Gali\xc8\x9biei a IPS Antonie Khrapovitski, de asemenea un inamic declarat al autocefaliei Bisericii Ucrainiene._NEWLINE_La sf\xc3\xa2r\xc8\x99itul vie\xc8\x9bii sale, el \xc8\x99i-a justificat astfel pozi\xc8\x9bia sa din timpul r\xc4\x83zboiului civil: "Am sus\xc8\x9binut unitatea indivizibil\xc4\x83 a Bisericii \xc8\x99i a \xc8\x9b\xc4\x83rii natale, opun\xc3\xa2ndu-m\xc4\x83 celor care voiau s\xc4\x83 o distrug\xc4\x83\'". \xc3\x8en anul 1918, PS Nikodim este arestat de c\xc4\x83tre suporterii generalului Simon Petliura \xc8\x99i a petrecut nou\xc4\x83 luni \xc3\xaen captivitate: mai \xc3\xaent\xc3\xa2i \xc3\xaen Gali\xc8\x9bia, apoi \xc3\xaen Polonia - \xc3\xaempreun\xc4\x83 cu mitropolitul Antonie Khrapovitski \xc8\x99i cu arhiepiscopul Evloghie Georgievski.\n_START_SECTION_\nPersecu\xc8\x9bia\n_START_PARAGRAPH_\n\xc3\x8en anul 1919 este numit de c\xc4\x83tre Patriarhul Tihon Belavin al Moscovei ca episcop de Tavrichev \xc8\x99i Simferopol. A trecut linia frontului \xc8\x99i \xc3\xaen luna iunie 1920 a sosit \xc3\xaen Peninsula Crimeea \xc3\xaen timpul a dou\xc4\x83 retrageri a trupelor Armatei Albe (de la Kiev \xc8\x99i din Crimeea), dar \xc3\xaen ambele cazuri \xc8\x99i-a asumat misiunea de a r\xc4\x83m\xc3\xa2ne \xc3\xaempreun\xc4\x83 cu credincio\xc8\x99ii s\xc4\x83i. Oficial a preluat controlul Eparhiei \xc3\xaen anul 1921. \xc3\x8en anul 1922 este ridicat la rangul de arhiepiscop. \xc3\x8en anul 1922 este arestat ca urmare a rezisten\xc8\x9bei ar\xc4\x83tate la confiscarea odoarelor biserice\xc8\x99ti, fiind condamnat la opt ani de \xc3\xaenchisoare. S-a \xc3\xaemboln\xc4\x83vit de tifos \xc8\x99i a fost dus la un spital-\xc3\xaenchisoare._NEWLINE_\xc3\x8en anul 1923 a fost amnistiat \xc8\x99i transportat la Moscova. Acolo este arestat din nou \xc8\x99i trimis \xc3\xaentr-un lag\xc4\x83r din stepa Turkestanului (\xc3\xaen apropiere de Krasnovodsk) pentru o perioad\xc4\x83 de doi ani. \xc3\x8en anul 1926 este eliberat din nou, dar este rearestat la scurt timp \xc8\x99i din nou trimis \xc3\xaen Turkestan, mai \xc3\xaent\xc3\xa2i la Kzyl- horde, apoi la Turtkul. Dup\xc4\x83 eliberarea din deten\xc8\x9bie \xc3\xaen anul 1929, i s-a interzis s\xc4\x83 mai locuiasc\xc4\x83 \xc3\xaen ora\xc8\x99ele mari \xc8\x99i \xc3\xaen Ucraina. S-a stabilit \xc3\xaen satul Tezino dinn regiunea Kineshemsk, unde a fost o perioad\xc4\x83 preot de parohie._NEWLINE_Din data de 10 iunie 1932, de\xc8\x9bine func\xc8\x9bia de arhiepiscop de Kostroma \xc8\x99i Galych. \xc3\x8en noiembrie 1932 i s-a acordat dreptul de a purta crucea pe klobuk. \xc8\x98i-a sprijinit material preo\xc8\x9bii din eparhie, dup\xc4\x83 demolarea prin explozie a Catedralei din Feodorov. I-a adunat \xc3\xaen jurul s\xc4\x83u pe clericii care trecuser\xc4\x83 prin \xc3\xaenchisorile bol\xc8\x99evice \xc8\x99i-\xc8\x99i p\xc4\x83straser\xc4\x83 neatins\xc4\x83 credin\xc8\x9ba ortodox\xc4\x83.\n_START_SECTION_\nMoartea \xc8\x99i canonizarea IPS Nikodim Krotkov\n_START_PARAGRAPH_\n\xc3\x8en noaptea de 4 decembrie 1936 IPS Nikodim este arestat \xc8\x99i condamnat la cinci ani de recluziune la Krasnoyarski Kray. Nu este trimis acolo din cauza st\xc4\x83rii sale precare de s\xc4\x83n\xc4\x83tate. Este l\xc4\x83sat \xc3\xaen \xc3\xaenchisoare, unde este acuzat de activit\xc4\x83\xc8\x9bi contrarevolu\xc8\x9bionare. Este supus din nou anchetei, suferind agrav\xc4\x83ri ale st\xc4\x83rii de s\xc4\x83n\xc4\x83tate. Trece la cele ve\xc8\x99nice \xc3\xaen \xc3\xaenchisoarea din Yaroslavl la 21 august 1938._NEWLINE_Arhiepiscopul Nikodim Krtokov a fost canonizat ca sf\xc3\xa2nt mucenic \xc3\xaen anul 1995 de c\xc4\x83tre Eparhia de Kostroma. \xc3\x8en august 2000, numele s\xc4\x83u a fost ad\xc4\x83ugat \xc3\xaen calendarele ortodoxe din Rusia, ca sf\xc3\xa2nt nou mucenic \xc8\x99i m\xc4\x83rturisitor al credin\xc8\x9bei ortodoxe.'